**รายงานการประชุมสภาองค์การบริหารส่วนตำบลนาไม้ไผ่สมัยสามัญ สมัยที่ 2/2560 ประจำปี 2560**

**เมื่อวันที่ 28 เมษายน 2560 เวลา 13.00 น.**

**ณ ห้องประชุมเฉลิมพระเกียรติ 80 พรรษา องค์การบริหารส่วนตำบลนาไม้ไผ่**

**ผู้มาประชุม**

|  |  |  |  |
| --- | --- | --- | --- |
| **ลำดับที่** | **ชื่อ – สกุล** | | **ตำแหน่ง** |
| 1. | นายสบาย | รัตนบุรี | ประธานสภาฯ อบต. |
| 2. | นายสมบูรณ์ | รักษ์ศรีทอง | รองประธานสภาฯ อบต. |
| 3. | นายวิชาชาญ | ชนูดหอม | ส.อบต.หมู่ที่ 1 |
| 4. | นายเสริมศักดิ์ | พฤกษพนม | ส.อบต.หมู่ที่ 2 |
| 5. | นายภัฎศชลญ์ | แร่ทอง | ส.อบต.หมู่ที่ 2 |
| 6. | นายพงษ์ศักดิ์ | พรหมดนตรี | ส.อบต. หมู่ที่ 3 |
| 7. | นายสมนึก | สมมาตร | ส.อบต.หมู่ที่ 4 |
| 8. | นายสมใจ | ศรีระษา | ส.อบต.หมู่ที่ 4 |
| 9. | นายขจร | แก้วสว่าง | ส.อบต.หมู่ที่ 5 |
| 10. | นายรัตตะภูมิ | คงยงค์ | ส.อบต. หมู่ที่ 6 |
| 11. | นายสัมพันธ์ | จีนประสม | ส.อบต.หมู่ที่ 6 |
| 12. | นายพรชัย | รัตนคช | ส.อบต.หมู่ที่ 7 |
| 13. | นายพรศักดิ์ | ภักดีสุวรรณ | ส.อบต.หมู่ที่ 7 |
| 14. | นายอภินันต์ | หนูริง | ส.อบต.หมู่ที่ 8 |
| 15. | นายวิชาญ | ทรัพย์พระอินทร์ | ส.อบต.หมู่ที่ 8 |
| 16. | นายสมพร | รัตนคช | ส.อบต.หมู่ที่ 9 |
| 17. | นายผล | กล้าปราบโจร | ส.อบต.หมู่ที่ 10 |
| 18. | นางสาวนงลักษณ์ | ตาดทอง | ส.อบต.หมู่ที่ 10 |
| 19. | นายสมยศ | รักษาแก้ว | ส.อบต.หมู่ที่ 11 |
| 20. | นายณรงค์ | อักษรไทย | ส.อบต.หมู่ที่ 11 |
| 21. | นายไพศาล | แก้วตาทิพย์ | ส.อบต.หมู่ที่ 12 |
| 22. | นายอภิชาติ | รัตนบุรี | ส.อบต.หมู่ที่ 12 |
| 23. | นางศรีสุดา | ชำนาญกิจ | ส.อบต.หมู่ที่ 13 |
| 24. | นายเดชภณ | แก้วคุ้มภัย | ส.อบต.หมู่ที่ 14 |
| 25. | นายชัยณรงค์ | เพชรส่งศรี | ส.อบต.หมู่ที่ 14 |

**ผู้ไม่มาประชุม**

|  |  |  |  |
| --- | --- | --- | --- |
| **ลำดับที่** | **ชื่อ – สกุล** | | **ตำแหน่ง** |
| 1. | นางสิรัญญา | สังข์การณ์ | ส.อบต.หมู่ที่ 5 (ขาด) |
| 2. | นางสาวเสาวรัตน์ | ช่วยเกิด | ส.อบต.หมู่ที่ 9 (ขาด) |
| 3. | นายสายันท์ | นิธิสกุลกาญจน์ | รองนายก อบต. (ลาป่วย) |

**ผู้เข้าร่วมประชุม**

|  |  |  |  |
| --- | --- | --- | --- |
| **ลำดับที่** | **ชื่อ – สกุล** | | **ตำแหน่ง** |
| 1. | นายชัยพิภัทร | รัตนบุรี | นายก อบต. |
| 3. | นายสุชาติ | หนูในนา | รองนายก อบต. |
| 4. | นายบุญสิทธิ์ | ชอบทำกิจ | เลขาฯ นายก อบต. |
| 5. | นายอรุณ | ชูประจง | ผอ.กองช่าง |
| 6. | นางอรอุษา | คงหอม | จนท.วิเคราะห์ฯ |
| 7. | นางจีรภรณ์ | คชพันธ์ | ผช.ธุรการ |

**เริ่มประชุม 13.00 น.**

**เรื่องก่อนระเบียบวาระการประชุม**

**ประธานสภาฯ** เนื่องด้วยวันนี้นายนพดล ไชยศร ปลัดองค์การบริหารส่วนตำบลนาไม้ไผ่ ติดภารกิจไม่สามารถเข้าร่วมประชุมได้ ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึงฉบับที่ 2 พ.ศ. 2554) ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่นหรือมีแต่ไม่อยู่หรืออยู่แต่ไม่สามารถปฏิบัติหน้าที่ได้หรือไม่ยอมปฏิบัติหน้าที่ ให้สภาท้องถิ่นเลือกพนักงานหรือข้าราชการส่วนท้องถิ่นขององค์กรปกครองส่วนท้องถิ่นนั้น หรือสมาชิกสภาท้องถิ่นนั้นคนหนึ่ง เป็นเลขานุการสภาท้องถิ่น ทั้งนี้ให้คำนึงถึงความรู้ความสามารถอันจะเป็นประโยชน์ต่อสภาท้องถิ่น สำหรับองค์การบริหารส่วนตำบล พนักงาน หรือข้าราชการส่วนท้องถิ่นตามวรรคหนึ่งให้หมายถึงปลัดองค์การบริหารส่วนตำบลเท่านั้น นั่นก็หมายความว่าสภาของเราในวันนี้จะต้องเลือกเลขานุการสภาจากสมาชิกองค์การบริหารส่วนตำบลเท่านั้น ก็ขอเชิญท่านสมาชิกได้เสนอชื่อบุคคลที่เหมาะสมจะเป็นเลขานุการสภาชั่วคราว

**นายอภินันต์ หนูริง** เรียนท่านประธานสภาฯ ผมนายอภินันต์ หนูริง ส.อบต. หมู่ที่ 8 ผมขอเสนอนายวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯ ผมนายวิชาชาญ ชนูดหอม ส.อบต.หมู่ที่ 1 ผมขอสละสิทธิ์ครับ

**นายพงษ์ศักดิ์ พรหมดนตรี** เรียนท่านประธานสภาฯ ผมนายพงษ์ศักดิ์ พรหมดนตรี ส.อบต.หมู่ที่ 3 ผมขอเสนอท่านเสริมศักดิ์ พฤกษพนม

**ประธานสภาฯ** ขอผู้รับรอง 2 ท่าน

- ท่านสมพร รัตนคช ส.อบต. หมู่ที่ 9 เป็นผู้รับรอง

- ท่านวิชาชาญ ชนูดหอม ส.อบต. หมู่ที่ 1 เป็นผู้รับรอง

**ประธานสภาฯ** เมื่อที่ประชุมพร้อมแล้ว เลขานุการสภา อบต.นาไม้ไผ่ กล่าวเรียนเชิญ ประธานสภาฯ จุดธูปเทียนบูชาพระรัตนตรัยและได้ดำเนินการประชุมตามระเบียบวาระการประชุมดังนี้

**ประธานสภาฯ** ตามที่สภาองค์การบริหารส่วนตำบลนาไม้ไผ่ ได้กำหนดการประชุมสมัยสามัญ 4 สมัย ซึ่งครั้งนี้เป็นการประชุมสมัยสามัญ สมัยที่ 2/2560 และได้กำหนดไว้ในระหว่างวันที่ 16 -30 เมษายน 2560 โดยมีกำหนดไว้ 4 สมัย นั้น สำหรับวันนี้ก็มีเรื่องที่จะประชุมดังนี้

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**1.1 เรื่อง รายงานผลการติดตามและประเมินผลแผนพัฒนา ประจำปีงบประมาณ พ.ศ. 2560 (รอบเดือน เมษายน 2560)**

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** ตามระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น (ฉบับที่ ๒) พ.ศ. ๒๕๕๙ ข้อ ๑๓ (๓) คณะกรรมการติดตามแลประเมินผลแผนพัฒนาท้องถิ่นรายงานผลและเสนอความเห็นซึ่งได้จากการติดตามและประเมินผลแผนพัฒนาต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาให้ประชาชนในท้องถิ่นทราบในที่เปิดเผยภายในสิบห้าวันนับแต่วันรายงานผลและเสนอความเห็นดังกล่าวและต้องปิดประกาศไว้เป็นระยะเวลาไม่น้อยกว่าสามสิบวันโดยอย่างน้อยปีละสองครั้งภายในเดือนเมษายนและภายในเดือนตุลาคมของทุกปี เพื่อให้การติดตามและประเมินผลแผนพัฒนาท้องถิ่นสอดคล้องกับการใช้จ่ายงบประมาณขององค์กรปกครองส่วนท้องถิ่นเป็นไปอย่างมีประสิทธิภาพ คุ้มค่ามีความโปร่งใสและอยู่ภายใต้กรอบวินัยการเงินการคลังที่ดี จากการติดตามประเมินผลแผนพัฒนาองค์การบริหารส่วนตำบลนาไม้ไผ่ ตามที่ได้รับรายงานจากคณะกรรมการติดตามและประเมินผลแผน- รายละเอียดในรายงานการติดตามและประเมินผลแผนพัฒนาท้องถิ่น ประจำปี พ.ศ.2560 รอบเดือนเมษายน พ.ศ.2560 (ระหว่างเดือนตุลาคม พ.ศ.2559 ถึง มีนาคม พ.ศ. 2560) ตามเอกสารที่ทุกท่านได้รับ สรุปโดยการแยกเป็นประเด็น ดังนี้

1.ด้านการวางแผน จำนวนโครงการแยกตามยุทธศาสตร์ที่บรรจุในแผนพัฒนาฯ รวมทั้งสิ้น 297 โครงการรายละเอียดตามหน้าที่ 3-4

2.ด้านการจัดทำงบประมาณ จำนวนโครงการแยกตามยุทธศาสตร์ที่นำไปจัดทำงบประมาณตามข้อบัญญัติ รวมทั้งสิ้น 132 โครงการ รายละเอียดตามหน้าที่ 5-25

3.ด้านการใช้จ่ายงบประมาณ จำนวนโครงการแยกตามยุทธศาสตร์ที่ได้ดำเนินการ รวมทั้งสิ้น 17 โครงการ รายละเอียดตามหน้าที่ 26-32

4.ด้านผลการดำเนินงาน รวมทั้งสิ้น 11 โครงการ รายละเอียดตามหน้าที่ 33-38

- จากการสำรวจตามแบบประเมินความพึงพอใจต่อผลการดำเนินงานขององค์กรปกครองส่วนท้องถิ่นใน ภาพรวมปรากฏว่า ประชาชนมีความพึงพอใจต่อผลการดำเนินงาน ดังนี้

พอใจมาก ร้อยละ 19.37 พอใจ ร้อยละ 76.68

ไม่พอใจ ร้อยละ 3.95

**ข้อเสนอแนะจากคณะกรรมการฯ**

๑. โครงการ/กิจกรรมที่บรรจุในแผนพัฒนาสามปี (๒๕60-๒๕62) มีจำนวนมากเกินไป ควรเลือกเอาเฉพาะโครงการที่เห็นว่าองค์การบริหารส่วนตำบลนาไม้ไผ่มีศักยภาพเพียงพอที่สามารถปฏิบัติได้ภายในสามปี เพื่อให้องค์การบริหารส่วนตำบลนาไม้ไผ่สามารถจัดทำโครงการ/กิจกรรมได้ตามแผนที่วางไว้ได้

๒. หน่วยงาน/สำนัก/กอง ต้องเร่งดำเนินโครงการ /กิจกรรม ต่างๆ ในระยะเริ่มแรกของ ปีงบประมาณและให้สอดคล้องกับแผนดำเนินการที่หน่วยงาน /สำนัก/กอง ได้แจ้งไว้ เพื่อให้สามารถกระจาย งบประมาณในการเบิกจ่าย ลดปัญหาการเบิกจ่ายหรือเร่งดำเนินการในช่วงไตรมาสสุดท้าย(กรกฎาคม- กันยายน )และสามารถดำเนินโครงการ /กิจกรรมต่างๆ ได้แล้วเสร็จภายในปีงบประมาณ เพื่อไม่ให้เกิดผลกระทบต่อเงื่อนเวลาต่อเนื่องไปยังปีงบประมาณถัดไป

๓. หน่วยงาน/สำนัก/กองที่รับผิดชอบโครงการ /กิจกรรม ควรประมาณการงบประมาณในการจัดโครงการ/กิจกรรมให้ใกล้เคียง และสามารถปฏิบัติงานได้ เพื่อลดปัญหาการเพิ่ม-ลด งบประมาณ และ สามารถควบคุมค่าใช้จ่ายงบประมาณได้อย่างต่อเนื่องและมีระบบ

4. ควรจัดกิจกรรม/โครงการที่สามารถทำร่วมกันได้หลายๆ ส่วนของหน่วยงาน เพื่อสร้างการมีส่วนร่วมและลดค่าใช้จ่าย ลดภาระงานของผู้ปฏิบัติงานและประชาชนจะได้สนใจในกิจกรรม ขององค์การบริหารส่วนตำบลมากขึ้น

**ประธานสภาฯ** มีสมาชิกท่านใดต้องการจะสอบถามหรือเสนอแนะบ้างหรือไม่/เชิญท่านวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯ ผมนายวิชาชาญ ชนูดหอม ส.อบต.หมู่ที่ 1 ตามที่ท่านนายก ได้รายงานมานั้นก็เป็นที่น่าพอใจในการดำเนินงานตามแผนที่ได้วางไว้ ซึ่งก็สามารถดูได้จากความพึงพอใจของประชาชนที่มีความพึงพอใจถึง ร้อยละ 76.68 ก็ต้องขอชื่นชมครับ

**ที่ประชุม** รับทราบ

**1.2 เรื่อง การจัดการแข่งขันกีฬานาไม่ไผ่เกมส์(ระเบียบการจัดการแข่งขัน)**

**ประธานสภาฯ** ขอเชิญท่านรองสุชาติ หนูในนา

**นายสุชาติ หนูในนา** เรียนท่านประธานสภาฯ ตามที่ได้มีการประชุมครั้งที่ได้มีการกำหนดกฎกติกาการแข่งขันกีฬาไม่ทราบว่ามีสมาชิกท่านใดยังไม่ได้รับระเบียบการแข่งขันกีฬาบ้าง ซึ่งเราจะต้องยึดตามระเบียบที่ส่งไป ไม่ทราบว่าทุกหมู่บ้านพร้อมหรือยังถ้าไม่พร้อมผมก็จะยืดเวลาไปให้ถึงวันที่ 5 พ.ค. ให้ส่งให้พร้อมกัน ผมขอรายละเอียดในการส่งของแต่ละหมู่ที่บ้านที่ชัดเจน ว่าส่งรายการกีฬาประเภทไหนบ้างจำนวนนักกีฬาทั้งหมดกี่ท่าน เพราะการจะซื้อชุดกีฬาเราจะต้องได้รายชื่อนักกีฬามาก่อนถึงจะซื้อชุดได้โดยจะต้องส่งรายละเอียดก่อน 15 วัน เพราะพนักงานจะต้องคีย์เข้าระบบ e-laas และอีกเรื่องคือการจัดซื้ออุปกรณ์กีฬาเพื่อจะให้แต่ละหมู่บ้านได้มีการฝึกซ้อมแต่อุปกรณ์กีฬานั้นจะต้องมีรายการในการแข่งขันด้วย อย่างหมู่ที่ 9 ได้ขอสนับสนุนอุปกรณ์กีฬาที่ไม่มีในรายการแข่งขัน เราก็สนับสนุนท่านไม่ได้ โดยที่เราสามารถสนับสนุนได้ก็เป็นกีฬาสากล เช่น ลูกฟุตบอล ลูกฟุตซอล เปตอง และตะกร้อ ส่วนแบตมินตัน เราให้ไม่ได้ครับ ผมก็ต้องขอความร่วมมือจากท่านว่าให้ส่งรายชื่อ พร้อมถ่ายสำเนาบัตร ภายในวันที่ 5 พค 60 โดยวันที่ 5 เราจะจับฉลากแบ่งสายพร้อมจับสีเสื้อด้วย และมีอีกเรื่องที่จะแจ้งคือ นักกีฬา 1 ท่านจะได้รับชุดกีฬาแค่ 1 ชุด ถึงแม้ว่าท่านจะลงแข่งขันกีฬาหลายชนิดก็ตาม โดยนักกีฬาจะต้องอยู่ในตำบลนาไม้ไผ่เท่านั้น

**ประธานสภาฯ** ขอเชิญท่านสมใจ ศรีระษา

**นายสมใจ ศรีระษา** เรียนท่านประธานสภาฯ ผมนายสมใจ ศรีระษา ส.อบต. หมู่ที่ 4 ผมขอหารือแนวทางการเปลี่ยนแปลงโครงการขยายเขตไฟฟ้าเพื่อใช้ในระบบประปา หมู่ที่ 4 มาเป็นโครงการขยายเขตท่อเมนประปาพร้อมซัมเมอร์ส เพื่อการสูบน้ำเข้ามาในระบบประปา ซึ่งประปาของหมู่ที่ 4 ตอนนี้สร้างเสร็จแล้วแต่มีปัญหาเรื่องท่อเมนท์ส่งน้ำเราไม่สามารถตั้งในพื้นที่ได้เนื่องจากในบริเวณนั้นเกิดปัญหาน้ำท่วมสำหรับวันนี้ผมแจ้งหารือแต่ขอให้ท่านประธานสภาฯ ได้เพิ่มเข้าวาระการประชุมในครั้งต่อไปด้วย

**นายชัยพิภัทร รัตนบุรี** ทาง ปภ.แจ้งว่าถ้าตำบลนาไม้ไผ่เรามีพื้นที่ที่จะขุดสระแก้มลิงเราสามารถทำโครงการของบประมาณไปได้

**ที่ประชุม** รับทราบ

**1.3 เรื่อง แนะนำพนักงานส่วนตำบล**

**ประธานสภาฯ** สำหรับวันนี้เราก็มีพนักงานส่วนตำบลคนใหม่ที่จะแนะนำให้กับท่านสมาชิกทุก ท่านได้รู้จัก ขอเชิญ ผอ.กองช่าง

**นายอรุณ ชูประจง** เรียนท่านประธานสภาฯท่านคณะผู้บริหาร และท่านสมาชิกสภาฯทุกท่าน กระผมนายอรุณ ชูประจง ตำแหน่งผู้อำนวยการกองช่าง ผมมีความยินดีที่ได้เข้า

มาทำงานที่ องค์การบริหารส่วนตำบลนาไม้ไผ่ และยินดีทำงานรับใช้ชาวพี่น้อง

ตำบลนาไม้ไผ่ทุกท่านรวมทั้งคณะผู้บริหาร และท่านสมาชิกท่านใดมีงานที่ เกี่ยวข้องกับกองช่างหรือเรื่องอื่นใดก็เชิญได้ทุกเมื่อครับผม

**ที่ประชุม** รับทราบ

**ระเบียบวาระที่ 2 เรื่องรับรองรายงานการประชุมสภาครั้งที่แล้ว (เมื่อวันที่ 8 กุมภาพันธ์ 2560)**

**นายเสริมศักดิ์ พฤกษพนม** เลขานุการสภา ได้มีการทบทวนรายงานการประชุมครั้งที่แล้ว โดยได้มีการสอบถามสมาชิกในที่ประชุมว่าต้องการให้มีการแก้ไขอะไรหรือไม่

**ที่ประชุม** ขอให้มีการแก้ไขในส่วนที่มีการพิมพ์ผิดหน้าที่ 3

**ที่ประชุม** รับรอง

**ระเบียบวาระที่ 3 เรื่องด่วน/พิจารณา**

**3.1 เรื่อง ขออนุมัติเปลี่ยนแปลงแบบแปลน และรายการประกอบแบบโครงการต่อเติมอาคารสำนักงานองค์การบริหารส่วนตำบลนาไม้ไผ่**

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ ซึ่งเรื่องนี้เราได้บรรจุไว้ในข้อบัญญัติงบประมาณรายจ่าย แต่เนื่องจากว่าเมื่อมาถอดแบบเพื่อที่จะประมาณราคา โดยกำหนดราคากลางใหม่แบบแปลนเก่ายังมีข้อผิดพลาด แต่ผิดพลาดอย่างไรก็ต้องขอให้ผอ.กองช่างได้อธิบาย

**ประธานสภาฯ** ขอเชิญผอ.กองช่าง

**นายอรุณ ชูประจง** เรียนท่านประธานสภาฯ คณะผู้บริหารและท่านสมาชิกทุกท่านผมขอชี้แจงเรื่องแบบโครงการต่อเติมอาคารสำนักงานเมื่อผมได้รับคำสั่งจากท่านนายก อบต.ให้เป็นคณะกรรมการกำหนดราคากลางและผมก็ได้มาถอดแบบและเช็ควัสดุซึ่งผมก็เห็นว่ามีความขัดแย้งกันอยู่หลายอย่าง เช่น

1. หลังคาในแบบ ปร. 4 ปร. 5 เป็นแบบ metelsheet ส่วนในแบบแปลนจะเป็น กระเบื้องซีแพ็คโมเนียซึ่งมันขัดแย้งกันครับ

2. เหล็ก พื้นในแบบ ปร. 4 ปร. 5 เหล็กตะแกรงวายเมทส์แต่ในแบบแปลนจะเป็นเหล็กตะแกรงขนาด 6 มม. ซึ่งมันขัดแย้งกันครับ ต่อไปคืองานฐานราก การตอกเสาเข็มใช้แบบเข็มตอก ผมมีความเห็นว่าอาจจะกระทบกระเทือนต่ออาคารเดิมอาจทำให้อาคารเดิมเสียหายได้ ส่วนอีกข้อคือการตัดคานชั้น 2 เพื่อเชื่อมทางบันใดทางเดินระหว่างอาคาร เดิมกับอาคารที่ต่อเติม ความยาวประมาณ 4 เมตร กลัวว่าจะเกิดอันตรายกับตัวอาคารเดิมได้ ผมขอชี้แจงแค่นี้ครับ

**ประธานสภาฯ** มีสมาชิกท่านใดต้องการที่จะสอบถามบ้างครับ/ขอเชิญท่านสมพร รัตนคช

**นายสมพร รัตนคช** เรียนท่านประธานสภาฯ ผมนายสมพร รัตนคช ส. อบต.หมู่ที่ 9 ตามที่ฟังจากผอ.กองช่างได้ชี้แจงพอจะเข้าใจอยู่บ้างทีนี้การจะเปลี่ยนแปลงอยากจะให้ผอ.ชี้แจงให้ชัดเจนเช่นเกี่ยวกับวัสดุที่ที่จะใช้

**นายอรุณ ชูประจง** ตอนนี้อยู่ในขั้นตอนเขียนแบบผมคิดว่าผมจะใช้หลังคาแบบธรรมดาส่วนพื้นเหล็กขอเรียนว่าผมจะใช้วายเมทส์เพื่อเป็นการลดต้นทุนและระยะเวลาในการก่อสร้างส่วนงบประมาณนั้นผมต้องเขียนแบบให้เสร็จแล้วต้องมาถอดแบบอีกครั้งเมื่อเรียบร้อยแล้วผมจะมาแจ้งให้ทางสภาฯและท่านสมาชิกทราบอีกครั้งหนึ่ง

**ประธานสภาฯ** ขอเชิญท่านวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯ ผมนายวิชาชาญ ชนูดหอม ส.อบต.หมู่ที่ 1 ผมว่าถ้าเปลี่ยนแปลงแบบผมว่าเขียนแบบให้เสร็จก่อนจะดีกว่าเพื่อที่พวกผมจะได้พอรู้คร่าวๆ ผมว่าทำแบบให้เสร็จก่อนแล้วค่อยมาขออนุมัติ

**ประธานสภาฯ** ขอเชิญท่าน ผอ.กองช่าง

**นายอรุณ ชูประจง** เรียนท่านประธานสภาฯคือสำหรับวันนี้ขอแค่ให้สภาฯ อนุมัติในหลักการขอเปลี่ยนแปลงแบบแปลนก่อนและเมื่อแบบแปลนและประมาณการเสร็จเรียบร้อยแล้ว ผมก็จะนำแบบแปลนพร้อมงบประมาณเข้านำเสนอต่อสภาฯ อีกครั้งเพื่อที่จะขออนุมัติจากท่านสมาชิกสภาฯ อีกครั้ง

**ประธานสภาฯ** มีสมาชิกท่านใดต้องการที่จะสอบถามอีกบ้างหรือไม่ ถ้าไม่มีผมจะขอมติที่ประชุม

**ประธานสภาฯ** สมาชิกท่านใดไม่เห็นชอบอนุมัติเปลี่ยนแปลงแบบแปลน และรายการประกอบแบบโครงการต่อเติมอาคารสำนักงานองค์การบริหารส่วนตำบลนาไม้ไผ่ โปรดยกมือขึ้น/ไม่มีนะครับ

**ประธานสภาฯ** สมาชิกท่านใดเห็นชอบอนุมัติเปลี่ยนแปลงแบบแปลน และรายการประกอบแบบโครงการต่อเติมอาคารสำนักงานองค์การบริหารส่วนตำบลนาไม้ไผ่ โปรดยกมือขึ้น

**มติที่ประชุม -** เห็นชอบ 22 เสียง

**-** งดออกเสียง 3 คน

**3.2 เรื่อง ขออนุมัติโอนงบประมาณไปตั้งจ่ายรายการใหม่ โครงการปรับปรุงภูมิทัศน์สระหนองยางยวง (ปรับปรุงสระน้ำ) จำนวน 380,000 บาท**

**ประธานสภาฯ** สำหรับเรื่องนี้ท่านนายก ขอถอนญัตติครับ ก็ขอเชิญท่านนายก อบต.ได้ชี้แจง

**นายชัยพิภัทร รัตนบุรี** เรียนท่านประธานสภาฯ ซึ่งตัวนี้เราได้ชี้แจงในที่ประชุมครั้งนึงแล้วว่าจากเดิมเราได้นำเสนอของบประมาณจากกรมทรัพยากรน้ำขุดเพิ่มสระหนองฆ้องไชยแล้วนำดินที่ขุดจากสระหนองฆ้องไชยมาถมที่สระหนองยางยวงเพื่อที่จะสร้างเป็นสนามกีฬาประจำตำบลของตำบลนาไม้ไผ่ สำหรับในวันนี้ที่นำเข้าสภาฯก็เนื่องจากสระหนองฆ้องไชย ขุดเสร็จแล้วแต่ดินที่จะนำมาถมสระหนองยางยวงไม่สามารถนำมาถมเต็มพื้นที่ได้และจากการประชุมกับพี่น้องประชาชนว่าถ้าหากถมดินไม่เต็มสระให้เป็นหน้าที่ของ องค์การบริหารส่วนตำบลนาไม้ไผ่ที่จะต้องหางบประมาณมาดำเนินการให้แล้วเสร็จ แต่วันนี้เรื่องนี้ผมต้องขอถอนญัตติก่อนเนื่องจากว่าทางเจ้าหน้าที่กรมทรัพยากรน้ำไม่สามารถมาร่วมชี้แจงในการตั้งงบประมาณเพิ่มเติมได้และส่วนที่สองท่านเลขาสภาซึ่งเป็นผู้ที่ดูแลรายละเอียดและดูเรื่องระเบียบวาระ ดูแลระเบียบเรื่องการโอนงบประมาณ คือระเบียบทุกส่วนอยู่ที่ท่านปลัด ซึ่งวันนี้ท่านปลัดได้ติดภารกิจจำเป็นที่ไม่สามารถมาร่วมประชุมได้ เลยแจ้งมาว่าขอให้ถอนญัตติเรื่องนี้ออกก่อนเพื่อที่จะเข้าไปประชุมรอบหน้าแทน

**ที่ประชุม** รับทราบ

**3.3 เรื่อง ขออนุมัติโอนงบประมาณไปตั้งจ่ายรายการใหม่ โครงการก่อสร้างปรับปรุงลานกีฬา (สร้างแนวกั้นสนามฟุตบอล – ศพด.) จำนวน 71,000 บาท**

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ และเพื่อนสมาชิกทุกท่านเนื่องจากเรากำลังจะจัดแข่งขันกีฬาในช่วงเดือนมิถุนายน ดังนั้นเราจะต้องสร้างแนวกั้นเพื่อป้องกันไม่ให้ลูกฟุตบอลไปโดนหลังคาหรือตัวอาคารของศูนย์พัฒนาเด็กเล็ก ในวันนี้ผมเลยนำเรื่องนี้มาให้ท่านสมาชิกได้ช่วยกันพิจารณาเพื่ออนุมัติจากท่านในการโอนงบประมาณไปตั้งจ่ายรายการใหม่เพื่อก่อสร้างปรับปรุงลานกีฬา(สร้างแนวสแลมกั้นสนามฟุตบอล – ศพด.) โดยใช้งบประมาณ 71,000 บาท

**ประธานสภาฯ** ขอเชิญท่านอภินันต์ หนูริง

**นายอภินันต์ หนูริง** เรียนท่านประธานสภาฯ ผมนายอภินันต์ หนูริง ส.อบต. หมู่ที่ 8 ไม่ทราบว่าการสร้างแนวสแลมกั้นลูกฟุตบอลนี้เป็นตาข่ายเหล็กหรือว่าเป็นแผ่นสแลม ขอความชัดเจนด้วยครับ เพราะผมคิดว่าถ้าเป็นตาข่ายเหล็กจะถาวรกว่า

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯเป็นตาข่ายแบบใช้ตาข่ายเหมือนอวนแต่ทางช่างได้เขียนมาเป็นแบบนี้เรียกวาสแลม ไม่ใด้ใช้ตาข่ายเหล็กก็เนื่องจากว่าถ้าใช้ตาข่ายเหล็กหากชำรุดขึ้นมาจะเป็นอันตรายหรือว่าเป็นผลกับลูกฟุตบอล ก็ต้องขอให้ผู้อำนวยการกองช่างได้อธิบายอีกครั้ง

**ประธานสภาฯ** ขอเชิญผอ.กองช่าง

**นายอรุณ ชูประจง** เรียนท่านประธานสภาฯ ผมนายอรุณ ชูประจง ผอ. กองช่าง ขออธิบายคร่าวๆว่า แนวกั้นของเราจะใช้เหล็กบีเอส เอ็ม ขนาด Ø 3 นิ้วความยาวทั้งหมด 50 เมตร เราใช้เหล็กเสา 3 นิ้ว ฝัง คสล. ช่วงละ 5 เมตร ๆ ทั้งหมด เหล็กเสายาว 6 เมตร แล้วก็เทคอนกรีตลึกลงไป 60 ซม.และก็จะเชื่อมเหล็กเพื่อยึดกับสแลมและใช้เชือกไนลอนขึงสแลมใช้ความกว้าง 2 เมตรยาว 50 เมตรเราจะใช้สแลม 2 ม้วน เพื่อป้องกันลูกฟุตบอลไปกระทบกับตัวอาคารศูนย์พัฒนาเด็กเล็ก

**ประธานสภาฯ** ขอเชิญท่านอภินันต์ หนูริง

**นายอภินันต์ หนูริง** เรียนท่านประธานสภาฯ ผมนายอภินันต์ หนูริง ส.อบต. หมู่ที่ 8 หากสร้างแบบนี้ไม่ทราบว่าระยะการใช้งานไม่ทราบว่าสามารถใช้ได้นานสักเท่าไหร่

**นายอรุณ ชูประจง** ถ้าเราใช้สแลมแบบสีเขียวที่เราเห็นทั่วไปน่าจะใช้ได้ 6 เดือน หลังจากนั้นเราก็ค่อยเปลี่ยนสแลมใหม่เนื่องจากราคาก็ไม่ได้สูงมาก กองช่างเคยเสนอต่อท่านปลัดว่าอยากสร้างให้มั่นคงแข็งแรงแต่ท่านปลัดบอกว่าไม่มีงบประมาณเพราะถ้าสร้างแบบถาวรจะใช้งบประมาณเยอะมาก

**ประธานสภาฯ** ขอเชิญท่านสัมพันธ์ จีนประสม

**นายสัมพันธ์ จีนประสม** เรียนท่านประธานสภาฯ ผมนายสัมพันธ์ จีนประสม ส.อบต.หมู่ที่ 6 ผมว่าใช้แบบตาข่ายเหล็กแบบเส้นเอ็นน่าจะดีกว่าเพราะมันคงทนถาวรกว่า

**ประธานสภาฯ** ขอเชิญท่านวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯ ผมนายวิชาชาญ ชนูดหอม ส.อบต.หมู่ที่ 1 ผมเห็นด้วยกับท่านสัมพันธ์ จีนประสม เพราะเราไม่ได้แข่งแค่ครั้งเดียวสนามนี้พอเปิดใช้เด็กก็จะมาเล่นทุกวัน ต้องทำให้แข็งแรงหน่อย เพราะถ้าสร้างแบบนี้ไม่นานก็พัง พังแล้วก็ต้องซ่อมใหม่สิ้นเปลืองค่าใช้จ่ายไปอีก

**ประธานสภาฯ** ขอเชิญท่านสมพร รัตนคช

**นายสมพร รัตนคช** เรียนท่านประธานสภาฯ ผมนายสมพร รัตนคช ส.อบต. หมู่ที่ 9 ผมก็เห็นด้วยกับท่านสมาชิกและก็เห็นด้วยอย่างยิ่งที่มีความจำเป็นต้องทำอย่างเร่งด่วนเมื่อสักครู่ผอ.ช่างบอกว่าสูง 3 เมตร

**นายอรุณ ชูประจง** 6 เมตร ครับ

**นายสมพร รัตนคช** ผมเห็นด้วย ทีนี้ตาข่ายสแลมก็อยากจะให้ใช้ที่มีความคงทนหน่อย อย่างที่ท่านวิชาชาญ พูดพอเราเปิดสนามเดี๋ยวเด็กก็มาเล่นทุกวัน ผมอยากเสริมนิดนึงว่าไหนๆเราก็ทำแล้วโอนงบประมาณมาแล้ว ก็ทำให้ดีหน่อยให้คงทนหน่อย และอยากจะให้เพิ่มทางด้านทิศเหนือด้วย

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ การที่เราคุยกันเบื้องต้นคือใช้ตาข่ายแต่ในส่วนของโยธาคือมาเขียนในนี้ว่าสแลมจริงๆคือเราคุยกันเรื่องตาข่ายด้านเดียว ถ้าหากทำทั้งสองด้านงบประมาณเราก็จะเพิ่มขึ้นอีกเท่าตัว แต่ถ้าหากท่านสมาชิกเห็นว่าควรดำเนินการทั้งสองด้านก็จะได้ให้ช่างดำเนินการโดยใช้แบบเดียวกันแต่ทำสองด้าน

**ประธานสภาฯ** ขอเชิญท่านสมใจ ศรีระษา

**นายสมใจ ศรีระษา** เรียนท่านประธานสภาฯ ผมนายสมใจ ศรีระษา ส.อบต.หมู่ที่ 4 ถ้าหากท่านนายกรับปากแบบนี้แสดงว่าไม่มีปัญหาเรื่องงบประมาณแต่ผมขอว่าให้สร้างแบบถาวรเป็นตาข่ายเหล็ก เพราะเราจะได้ไม่ต้องสิ้นเปลืองงบประมาณทุก 6 เดือนหรือทุก 2 ปี ก็อยากจะให้เป็นตาข่ายเหล็กในการก่อสร้าง จะสร้างด้านเดียวก่อนก็ได้

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ เนื่องจากว่าช่วงนี้งบประมาณเราเหลือไม่เพียงพอถ้าเพิ่มเติมไปอีกประมาณ เจ็ดหมื่นกว่าบาทนั้นพอมีแต่ถ้าหากจะให้ทำแบบถาวรเรายังมีงบประมาณไม่เพียงพอ เดี๋ยวการก่อสร้างครั้งนี้เราจะขึ้นเสาเหล็กไว้ก่อนแล้วใช้ตาข่ายแบบธรรมดาก่อนพอมีงบประมาณมารอบหน้าเราค่อยทำแบบถาวร

**ประธานสภาฯ** ขอเชิญผอ.กองช่าง

**นายอรุณ ชูประจง** เรียนท่านประธานสภาฯ ผมนายอรุณ ชูประจง ผมจะนำคำแนะนำของท่านสมาชิก ว่าให้ใช้ตาข่ายอวนผมจะไปแก้ในแบบแปลนส่วนงบประมาณถ้าหากเพิ่มก็คงไม่มากถ้าทำตามที่ท่านสมาชิกเสนอว่าให้ทำอีกด้านนึ่ง โดยขนาดก็เท่ากับด้านของ ศพด.

**ประธานสภาฯ** ขอเชิญท่านอภินันต์ หนูริง

**นายอภินันต์ หนูริง** เรียนท่านประธานสภาฯ ผมนายอภินันต์ หนูริง ส.อบต.หมู่ที่ 8 ผมอยากทราบว่าด้านทิศเหนือนั้นสูง 6 เมตรจากพื้นดินเลยหรือไม่ เราด้านศพด. เรามีรั้วศพด. 2 เมตรอยู่แล้วเราทำเพิ่มแค่ 4 เมตร แต่ทิศเหนือเราไม่มีกำแพงหรือรั้วอะไร ช่วยอธิบายหน่อย

**นายอรุณ ชูประจง** ผมขออธิบายก่อนว่าความยาวของเหล็กคือ 6 เมตรแต่จริงๆมันจะเหลือแค่ 5.40 เมตรต้องฝังดินเทคอนกรีตประมาณ 60 เซนติเมตรเพื่อความมั่นคงแข็งแรง นี่คือด้านศพด.ส่วนด้านทิศเหนือเราก็เริ่มกั้นเหมือนกันคือความสูงตั้งแต่ 5.40 เมตร ส่วนงบประมาณทั้ง2 ด้านก็ตั้งไว้ไม่เกิน 150,000 บาท

**ประธานสภาฯ** ขอเชิญท่านวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯ ผมนายวิชาชาญ ชนูดหอม ส.อบต.หมู่ที่ 1 ตาข่ายเหมือนที่ท่านสมพร พูดมา ผมซื้อมากันไก่ แค่ 500 บาท ความยาวก็ยาวมากทีเดียว ผมว่าราคาเท่าเดิมก็ทำได้แล้วเพราะตาข่ายแบบนี้มันถูกมาก

**ประธานสภาฯ** ขอเชิญท่านสมพร รัตนคช

**นายสมพร รัตนคช** เรียนท่านประธานสภาฯ ผมนายสมพร รัตนคช ส.อบต.หมู่ที่ 9 ผมยังยืนยันเหมือนท่านวิชาชาญ การเราไปซื้อตาข่ายเอาตาสัก 2 นิ้ว ยาว 40 เมตร สูง 3 เมตร มีเชือกร้อยด้านบนด้านล่างสมบูรณ์แบบมากครับ และราคาก็500กว่าบาทจริงๆ นำเรียนถึง ผอ. ขอให้ผอ.ไปคิดดูใหม่

**นายอรุณ ชูประจง** คือเชือกตาข่ายมันไม่ใช่ปัญหาเพราะมีราคาไม่เท่าไหร่ ติดแต่โครงสร้างถาวร คือเหล็กเสาและฐานราก คสล. งบประมาณ 71,000 น่าจะไม่แพงเพราะใช้เสาเหล็กเป็นโครงสร้างถาวร

**ประธานสภาฯ** ขอเชิญท่านขจร แก้วสว่าง

**นายขจร แก้วสว่าง** เรียนท่านประธานสภาฯ ผมนายขจร แก้วสว่าง ส.อบต.หมู่ที่ 5 จริงๆมันไม่น่าจะมีปัญหาเพราะว่าการที่จะขออนุมัติแต่ละครั้งทางคณะบริหารและส่วนโยธาควรเขียนแบบแปลนรายละเอียดที่ชัดเจนเสียก่อน ผมสังเกตทุกครั้งที่ทำโครงการอีกวันสองวันส่งหนังสือมาแต่ไม่มีรายละเอียด พอจะเอารายละเอียดก็ต้องไปถ่ายเอกสารมาแล้วแก้ไข จริงๆโครงการแบบนี้ต้องมีเอกสารแนบให้สมาชิกรับรู้รับทราบ

**นายวิชาชาญ ชนูดหอม** ผมเห็นด้วยกับท่านขจร ว่าเราจะก่อสร้างอะไรเราก็ต้องเห็นแบบเสียก่อนการที่ท่านจะขออนุมัติอะไรก็ต้องมีเอกสารแนบให้กับสมาชิกได้พิจารณาด้วย สำหรับการประชุมครั้งหน้าถ้ามีเรื่องแบบนี้ก็ให้แนบเอกสารไปพร้อมกับหนังสือเชิญประชุมด้วย

**ประธานสภาฯ** ขอเชิญท่านเดชภณ แก้วคุ้มภัย

**นายเดชภณ แก้วคุ้มภัย** เรียนท่านประธานสภาฯ ผมนายเดชภณ แก้วคุ้มภัย ส.อบต.หมู่ที่ 14 ขอถามนิดนึงคือตอนนี้แบบจะมีอยู่แค่ฝั่งเดียวคือฝั่ง ศพด.ใช่หรือไม่ผมสอบถามช่างเมื่อสักครู่คือใช้ 11 เส้น เส้นนึงราคาอยู่ที่ประมาณ 1500 บาท ถ้าเราทำสองด้านคูณสองราคาก็จะอยู่ที่ 33000 บาท ราคาที่ขออนุมัติอยู่ที่ 71000 บาท รวมค่าอวนที่คุยกันเมื่อกี้ก็ไม่กี่บาทผมว่าสองด้านน่าจะทำได้หากงบประมาณเพิ่มมาก็ไม่น่าถึงหนึ่งแสนบาท

**ประธานสภาฯ** ขอเชิญท่านนายก

**นายชัยพิภัทร รัตนบุรี** ใช่ว่าเหล็กเส้นนึงพันกว่าบาทแต่ค่าดำเนินการค่าภาษีและอีกหลายค่าตามรูปแบบของทางราชการ ก็อยู่ที่ดุจพินิจของท่านสมาชิกว่าจะเห็นด้วยหรือไม่

**นายเดชภณ แก้วคุ้มภัย** ผมก็เห็นด้วยและอยากจะอนุมัติให้แต่ผมขอรายละเอียดที่มากกว่านี้ครับก่อนที่จะอนุมัติ

**นายสมใจ ศรีระษา** เรามาดูดระเบียบวาระนี้คือขออนุมัติโอนงบประมาณไปตั้งจ่ายรายการใหม่ ขอโอนงบประมาณไปตั้งจ่ายรายการใหม่ เราก็สามารถอนุมัติได้แค่ 71,000 บาท ตามเอกสารการโอนที่ได้แนบมาให้ คงไม่เกิน 150,000 บาท หรือว่า 2 ด้าน ถ้าจะให้อนุมัติก็คงได้แค่นี้ก่อนครับตามเอกสารการโอนที่แจ้งมา

**ประธานสภาฯ** ขอเชิญท่านนายก

**นายชัยพิภัทร รัตนบุรี** ผมเห็นด้วยกับท่านสมใจ ศรีระษา เพราะว่าวันนี้เราทำประมาณการมาแค่ข้างเดียว และเราก็ของบประมาณแค่ 71,000 บาท

**ประธานสภาฯ** ขอเชิญท่านสัมพันธ์ จีนประสม

**นายสัมพันธ์ จีนประสม** เรียนท่านประธานสภาฯ ผมนายสัมพันธ์ จีนประสม ส.อบต.หมู่ที่ 6 ผมว่าวันนี้เราลงมติเฉพาะด้าน ศพด. ตามที่ได้แนบเอกสารมาดีกว่าส่วนด้านทิศเหนือนั้นเราค่อยมาว่ากันอีกทีหนึ่งเอาเฉพาะที่จำเป็นก่อน

**ประธานสภาฯ** ขอเชิญท่านวิชาชาญ ชนูดหอม

**นายวิชาชาญ ชนูดหอม** เรียนท่านประธานสภาฯผมนายวิชาชาญ ชนูดหอม ส.อบต. หมู่ที่ 1 ผมว่าท่านประธานสภาฯขอมติเลยดีกว่าครับตามข้อบังคับการประชุม

**ประธานสภาฯ** ขอเชิญท่านขจร แก้วสว่าง

**นายขจร แก้วสว่าง** เรียนท่านประธานสภาฯ ผมนายขจร แก้วสว่าง ส.อบต. หมู่ที่ 5 ผมขอเสนอว่าการที่เราจะสร้างที่กั้นลูกฟุตบอลฝั่งของศพด. เราสร้างไปเลยครับ งบ 71,000 บาทส่วนอีกทิศนึงเราค่อยว่ากันหรือว่าผมขอแนะนำอีกนิดนึงว่าทางอบต.ถ้ามีเวลาว่างก็ไปขอต้นไม้จากกรมป่าไม้ที่นคร เค้ามีพันธุ์ไม้ดีๆมาปลูกปรับปรุงภูมิทัศน์อบต.นาไม้ไผ่บ้างไม่ใช่มีแต่วัตถุก่อสร้างอย่างเดียว

**นายผล กล้าปราบโจร** เรียนท่านประธานสภาฯ ผมนายผล กล้าปราบโจร ส.อบต. หมู่ที่ 10 ผมเห็นด้วยกับ ผอ.กองช่างและฝ่ายบริหาร เพื่อความปลอดภัยของเด็กและตัวอาคารศูนย์เด็กเล็กของเรา

**ประธานสภาฯ** ก่อนที่ผมจะขอมติ ผมขอให้ท่านนายก อบต. ได้ชี้แจงที่มาของงบประมาณ

**นายชัยพิภัทร รัตนบุรี** เรียนท่านประธานสภาฯ และเพื่อนสมาชิกทุกท่าน สำหรับงบประมาณก็โอนมาจากโครงการอบรมศึกษาดูงานนอกสถานที่ จำนวน 61,000 บาทและโอนมาจากค่าวัสดุก่อสร้าง จำนวน 10,000 บาท รวมเป็น 71,000 บาท

**ประธานสภาฯ** สมาชิกท่านไม่เห็นชอบอนุมัติโอนงบประมาณไปตั้งจ่ายรายการใหม่ โครงการก่อสร้างปรับปรุงลานกีฬา ฯ จำนวน 71,000 บาท โปรดยกมือขึ้น/ไม่มีนะครับ

**ประธานสภาฯ** สมาชิกท่านเห็นชอบอนุมัติโอนงบประมาณไปตั้งจ่ายรายการใหม่ โครงการก่อสร้างปรับปรุงลานกีฬา ฯ จำนวน 71,000 บาท โปรดยกมือขึ้น

**มติที่ประชุม -** เห็นชอบ 22 เสียง

**-** งดออกเสียง 3 คน

**ระเบียบวาระที่ 4 เรื่องสืบเนื่อง (ถ้ามี)**

**ระเบียบวาระที่ 5 เรื่องอื่นๆ**

**5.1 เรื่อง หารือโครงการบ้านท้องถิ่นไทย**

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ สำหรับโครงการบ้านท้องถิ่นไทยนั้นก็ได้มีท่านสมาชิกได้ส่งโครงการมาและคณะกรรมการก็ได้เลือกบ้านของหมู่ที่ 8 คือบ้านของนายเจริญ ดำเกลี้ยง และคณะกรรมการได้ลงพื้นที่เพื่อตรวจสอบบ้านพร้อมกับผู้ใหญ่บ้านของหมู่ที่ 8 ซึ่งก็มีความเห็นว่าควรที่จะจัดทำบ้านท้องถิ่นไทยให้กับนายเจริญ ดำเกลี้ยง และในปีต่อไปก็ขอให้ท่านสมาชิกทุกหมู่บ้านได้นำรายชื่อของผู้ที่ยากไร้ที่ต้องการจะให้อบต.ช่วยเหลือเพื่อที่จะได้ให้คณะกรรมการเข้าตรวจสอบว่าเข้าหลักเกณฑ์หรือไม่

**ที่ประชุม** รับทราบ

**5.2 เรื่อง หารือแนวทางการเปลี่ยนแปลงโครงการขุดเจาะบ่อบาดาลย่อยจุดต่างๆ หมู่ที่ 8**

**ประธานสภาฯ** ขอเชิญท่านนายก อบต.

**นายชัยพิภัทร รัตนบุรี** เรียนท่านประธานสภาฯ ซึ่งจากที่ได้ตั้งงบประมาณเป็นข้อบัญญัติไว้ในการขุดเจาะบ่อบาดาลลึก 15 เมตร จำนวน 6 จุด ซึ่งตอนนี้ก็ได้ลงไปสำรวจพื้นที่แล้วระดับความลึก 15 เมตร กลัวว่าจะไม่มีน้ำจะทำให้สิ้นเปลืองงบประมาณโดยเปล่าก็เลยต้องหารือในที่ประชุมว่าที่ประชุมจะเห็นด้วยหรือไม่ เพราะหมู่ที่ 8 และหมู่ที่ 9 เป็นหมู่บ้านที่ขาดแคลนน้ำเป็นอย่างมากพอเจาะลึกมีน้ำแต่เป็นดินโคลนพอเจาะตื้นหน้าแล้งก็ทำให้ไม่มีน้ำ โดยท่านสมาชิกหมู่ที่ 8 จะได้ชี้แจงให้ทราบต่อไป

**ประธานสภาฯ** ขอเชิญท่านสมาชิกหมู่ที่ 8

**นายอภินันต์ หนูริง** เรียนประธานสภาฯ ผมนายอภินันต์ หนูริง ส.อบต. หมู่ที่ 8 โดยเป็นที่ทราบกันอยู่แล้วว่าในพื้นที่หมู่ที่ 8 เป็นพื้นที่ที่ขาดน้ำมาก ซึ่งตัวนี้เจาะลึก 15 เมตร ได้น้ำประมาณ สองคิว ที่ผมต้องการหารือกับท่านสมาชิกก็คือต้องการเปลี่ยนแปลงเป็นการจัดซื้อภาชนะจัดเก็บน้ำประจำชุมชนโดยไม่ให้ขัดกับระเบียบผมก็เลยขอปรึกษาหารือกับเพื่อนสมาชิกก่อนว่าท่านเห็นด้วยหรือไม่

**ประธานสภาฯ** ขอเชิญท่านวิชาชาญ ชนูดหอม

**นายวิชาชาญ ชนูดหอม** เห็นด้วยกับที่ท่านสมาชิกหมู่ที่ 8 ได้นำเสนอ

**ประธานสภาฯ** ขอเชิญท่านขจร แก้วสว่าง

**นายขจร แก้วสว่าง** ผมขอเสนอแนะว่าหน้าแล้งในตำบลนาไม้ไผ่บางพื้นที่ที่มีน้ำกินน้ำใช้ผมมีน้ำบริการน้ำสามารถดื่มได้ถ้ามีรถสามารถเอารถไปเอาได้ที่หมู่ที่ 4 เป็นบ่อญาติผมเองคือถ้าขาดน้ำจริงๆสามารถไปเอาได้

**ที่ประชุม** รับทราบ

**ประธานสภาฯ** ประธานกล่าวปิดการประชุมเวลา 15.40 น.

(ลงชื่อ) ผู้ตรวจสอบบันทึกรายงานการประชุม

(นายเสริมศักดิ์ พฤกษพนม)

เลขานุการสภาองค์การบริหารส่วนนาไม้ไผ่(ชั่วคราว)

(นายสมพร รัตนคช)

กรรมการตรวจรายงานการประชุม

(นายสมนึก สมมาตร) (นายผล กล้าปราบโจร)

กรรมการตรวจรายงานการประชุม กรรมการตรวจรายงานการประชุม